Astrid Carøe (SF), 2023-12-05:
Tak for det, og tak til Dansk Folkeparti for at fremsætte det her beslutningsforslag, som vi alle sammen synes er vigtigt.
Der skal også lyde en generel tak for det samarbejde, vi altid har på folkeskoleområdet.
Tak for det.
Vores folkeskole skal danne og uddanne alle børn.
Alle børn skal løftes og støttes
bedst muligt.
På vores folkeskoler arbejder lærere og pædagoger hver dag for at sikre netop det.
Men der er nogle områder, hvor vi både kan og skal gøre det bedre.
Et af dem er handler om den udfordring, som Dansk Folkeparti med beslutningsforslaget sætter fokus på: drengene, der sakker bagud i folkeskolen og generelt i vores uddannelsessystem.
Derfor ser vi også frem til at høre anbefalingerne fra den ekspertgruppe, som siden juni 2022 har set på, hvordan man kan nedbringe betydningen af køn i dagtilbud og i forhold til elevernes faglige udbytte i både folkeskolen og på ungdomsuddannelserne.
Den her ekspertgruppe har været nævnt et par gange allerede i debatten.
Jeg synes, at det er en lille smule paradoksalt, at når man gerne vil lytte til eksperter, så bliver man kritiseret for, at man bare bruger det som en syltekrukke, og når man ikke lytter til eksperter og tager en hurtig beslutning, får man at vide, at man skal lytte noget mere til hverdagens eksperter.
Jeg synes faktisk, at det er enormt vigtigt, at vi spørger nogle, der arbejder på det område, om, hvad vi kan gøre, i stedet for bare lige umiddelbart at tænke: Hvad tror vi herindefra kan virke?
Så dem glæder vi os til at høre fra her i slutningen af 2023.
Det kan sagtens tænkes, at der vil være nogle af de initiativer, som DF peger på, som der er brug for.
Der er dog også piger, der f.eks. har brug for ekstra undervisning eller mentorordning, og vi mener også i SF, at alle elever i folkeskolen bør få ret til individuel vejledning.
Derudover er der flere ændringer i skolen, som SF har peget på i flere år, og som regeringen nu også lægger op til i deres folkeskoleudspil, og det mener vi vil skabe en bedre skole for drengene.
Her tænker jeg på en mere praktisk skole, mulighed for juniormesterordning, færre bindende mål, nye læreplaner og ændring af prøverne.
Men skolerne har lige nu svære betingelser for at kunne løfte og støtte alle børn, især dem, der har brug for en ekstra indsats, og det rammer selvsagt også drengene.
Mange skoler har skullet gennemføre besparelser, og det er i en tid, hvor skolerne fortsat står med en stor opgave med at give børnene den støtte og det skoletilbud, de har brug for.
Regeringen har så valgt at give skattelettelser frem for at prioritere velfærden og vores skoler.
Der ville vi i SF nok have prioriteret velfærden og givet et løft til folkeskolen i stedet for.
Oven i det har regeringen præsenteret et folkeskoleudspil, hvor der helt tydeligt mangler økonomi.
Vi håber selvfølgelig, at det kan blive ændret i folkeskoleforhandlingerne, og at DF vil kæmpe for det sammen med os i SF.
Med det sagt vil jeg endnu en gang sige tak til DF for at fremsætte beslutningsforslaget.
Det er vigtigt at sætte fokus på drenge, der sakker bagud.
I SF mener vi, at det her emne bør indgå i de kommende forhandlinger om folkeskolen, og samtidig, at regeringen bør prioritere folkeskolens økonomi, så skolerne bl.a. bedre vil kunne hjælpe de drenge, der har brug for en ekstra indsats eller en anderledes skoledag.
Jeg håber at kunne tale med ordføreren i udvalgsbehandlingen om, om der er mulighed for at lave en beretning eller noget lignende, hvor vi kommer det her i møde, f.eks. med en forpligtelse til den siddende minister om at give status og sikre fokus på problemstillingen.
Vi går gerne konstruktivt ind i en dialog om løsningerne og ind i det, vi håber på bliver brede forhandlinger om folkeskolen.
Så skulle jeg også hilse fra Alternativet og sige, at de har samme indstilling som SF i forhold til beretningen.